## El Circuit Ricardo Tormo acull l’única cita a Espanya del Kumho FIA TCR World Tour

*** El traçat valencià també allotjarà carreres de TCR Spain, CER i del Porsche Sprint Challenge Iberia
* En la web del Circuit ja estan a la venda les entrades a un preu únic de 5 euros amb accés al pàdoc i a la tribuna de boxs**

El [Circuit Ricardo Tormo](https://www.circuitricardotormo.com/centro-tecnificacion-deportiva-del-motor/) celebra este cap de setmana 14 i 15 de juny l’única prova del Kumho FIA TCR World Tour que se celebra enguany en territori espanyol. La competició internacional de turismes, que reunix els principals pilots i equips del món, celebrarà en el traçat de Cheste la seua segona cita del calendari 2025, juntament amb les carreres de TCR Spain, el Campionat d’Espanya de Resistència i la Porsche Sprint Challenge Iberia.

Durant tot el cap de setmana, des de les 09:00 fins a les 17:30 hores, es desenrotllarà un complet programa d’entrenaments, sessions de classificació i carreres, amb accés obert al públic mitjançant una entrada única al preu de 5 euros, ja disponible en la web del Circuit.

A més de l’activitat esportiva, l’esdeveniment oferirà una àmplia agenda d’activitats complementàries en la zona de pàdoc. Tots els podis se celebraran en l’escenari principal, que acollirà també entrevistes amb els pilots i actuacions musicals.

El públic tindrà l’oportunitat d’accedir a zones interactives com els simuladors de conducció, una àrea Scalextric per a totes les edats, una exposició de vehicles i una variada oferta de restauració amb *food trucks.*

El dissabte a partir de les 18:00 hores està previst l’After Race, una activitat oberta en el pàdoc amb música i animació. D’altra banda, el diumenge a les 12:35 hores, se celebrarà el Pit Walk, a on els assistents es podran apuntar en la zona de boxs, conéixer els pilots, traure’s fotografies i participar en una sessió d’autògrafs.

Fecha: 12/06/2025